text: [{"text_idx": "#000000", "text": "\u201d \u018aemngal ko daabaa pinal \u201d"}, {"text_idx": "#000008", "text": "Nde tawnoo so en \u01b3eewii en \u01b3eewtindiima wowlaango alkulal wooto waawa timmude, so \u0257emngal waasiino woodde e hunuko. Ko \u0257uum saabii wadde \u0257emngal teddiniraa hitooji can\u030condir\u0257i, ju\u0253\u0253u\u0257i, \u0257i len\u030col fof haalata ina nanondira, paamondira e koye mumen. So go\u0257\u0257o janngii ngal walla \u0253ooyii wuurde e len\u030col go\u0257ngol kadi, waawa \u0257emngal mum, haa waya no jibinaa\u0257o e mumen nii.\nHade naatde e mbunndi mbunndi \u0257emngal, ina mo\u01b3\u01b3a ndutto-\u0257en e hitooji mahooji \u0257em\u0257e."}, {"text_idx": "#000011", "text": "Tuugaade e Dr. Hage\u0300ge, \u0257em\u0257iyanke, o wiyi \u0257em\u0257e winndere ndee ina kasbee e ujunnaaje \u0257i\u0257i \u0257emngal. So en kasbii \u0257emngal fof ina jogii ko fam\u0257i alkule 25, ndeen hol no foti hunuko aadee yaltinta e hitooji so yim\u0253e ina kaala \u0257emngal mumen : 25 * 2000 = 50.000 alkulal. Sikke alaa ko limoore heewnde sanne. Tee kunu\u0257e cawtinooje \u0257ee fof ko goote. Alaa ko yiyetee e majje ko heertii. Hunuko ko hunuko tan. Ko haalpulaar koo e sinuwaa koo fof, ko gootum. Kono gooto fof haalata ko \u0257emngal, tee go\u0257\u0257o oo nanataa. Ko \u0257uum addani en jaggude \u0257emngal ko n\u030ceen\u030cal Alla. Wonaa ne\u0257\u0257o tagani \u0257um hoore mum. Sabu haa \u0257oo \u0257o ngon-\u0257en, hay gooto mee\u0257aa nande len\u030col joo\u0257iima tafanii hoore mum \u0257emngal kesal, woppii ngal haalatnoo ngal."}, {"text_idx": "#000013", "text": "Janngoowo \u0257emngal oo annda hakkunde ko winndetee tawa janngetaake e ko janngetee tawa winndetaake. \u018aum ko ngesa mawba, njaajba, tawoyteeba e fannu \u0257em\u0257iyankaagal ganndiraa\u0257o baymaanaagal, tuugaade e dillo e mahngo \u201d moroho-phonologie \u201c. Kala ko yowitii e doos\u0257e mbinndiin e njanngiin kelme ko ndee rogere ganndal \u0257em\u0257iyankaagal tuugii. Kono heew\u0253e e janngoo\u0253e pulaar ina njannga haatumeere ndee, kono mbaawaa tabitinde nde e doos\u0257e mbinndiin e njanngiin."}, {"text_idx": "#000014", "text": "\u018aemngal fof kaaleteengal ina wa\u0257i e nder nju\u0253\u0253udi mum ko wiyetee kelme, ba\u0257e e lelngo konngol. \u018aee doge 3 maw\u0257e, e doos\u0257e celluka \u0257emngal fof, kala janngoowo \u0257emngal ina foti anndude \u0257e, mbele ina waawa haalde e winndude ngaal \u0257emngal no haanirta nii tuugaade e doos\u0257e maggal, keerii\u0257e e maggal."}, {"text_idx": "#000015", "text": "Hay so tawii mo janngaani \u0257emngal mum ina waawi haalde \u0257emngal mum, \u0257uum ina woodi, kono won ko heewi ko o anndaa e maggal, tawde o janngaani binndol maggal, kadi o anndaa hay huunde e n\u030caawooje nju\u0253\u0253udi maggal e can\u030cu maggal. Ko \u0257um woni faayiida caggal waawde haalde, ne\u0257\u0257o etoo kadi waawde winndude e janngude \u0257emngal mum. Ko ndeen o hi\u0253indtoo no haanirta nii \u0257emngal ngal, o waawa kadi huwtoraade ngal no haanirta. E ngoo tolno, janngu\u0257o e mo njanngaani ceertii. Janngu\u0257o \u0257emngal ko waawi wa\u0257de e \u0257emngal koo, mo yettaaki e oon tolno feccintaa wa\u0257de \u0257um nii. Alaa ko haali noon, wa\u0257de heen wi\u0257tooji, winndude heen defte, yu\u0253\u0253inde heen jeewte bel\u0257i, degii\u0257e.\nSabu yiyde faayiida e dakamme gon\u0257o e waawde winndude e janngude \u0257emngal mum, saabii haa e\u0257en ndeer\u0257ina koreeji men e yaltude e humanbinnaagu. \u0181e njiya ngaluuji gon\u0257i e \u0257emngal pulaar \u0257ii, e wonde ngal \u0257emngal ju\u0253\u0253ungal can\u030cingal. Tee kadi, enen fof, e\u0257en kawri \u0253amtaare men yaawataa walla aa\u0253notaako \u0257oon \u0257o en mba\u0257taani janngude e winndude \u0257emngal."}, {"text_idx": "#000016", "text": "Musid\u0253e teddu\u0253e, mi\u0257o joortii ngol \u0257oo taartaarol da\u0253\u0253ol jowitiingol e mbaydi \u0257emngal e sifaa kuu\u0253al, maa wonan en njogitaari mo\u01b3\u01b3iri e anndude \u0257emngal e \u0253urde daranaade \u0257um, tee\u014bti noon e \u0257emngal men Pulaar. \u018aemngal jaajngal werto, keewngal wowloo\u0253e, ganniwal, ceerndungal aadee e kala ko wonaa aadee e nder doos\u0257e mum. Baawngal kadi ja\u0253\u0253aade kala sifaa ganndal e gannde kese."}, {"text_idx": "#000019", "text": "Your email address will not be published. Required fields are marked *"}, {"text_idx": "#000020", "text": "Save my name, email, and website in this browser for the next time I comment."}]